CELEX: 52017PC0023
Language: lv
Date: 2017-01-19
Title: Priekšlikums PADOMES REGULA, ar ko attiecībā uz bīstamo īpašību HP 14 (“Ekotoksisks”) groza Eiropas Parlamenta un Padomes Direktīvas 2008/98/EK III pielikumu

EIROPAS KOMISIJA
            Briselē, 19.1.2017
            COM(2017) 23 final
            2017/0010(NLE)
            Priekšlikums
            PADOMES REGULA,
            ar ko attiecībā uz bīstamo īpašību HP 14 (“Ekotoksisks”) groza Eiropas Parlamenta un Padomes Direktīvas 2008/98/EK III pielikumu 
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               2014. gadā saskaņā ar Komisijas Regulu (ES) Nr. 1357/2014 tika uzsākta visaptveroša pārskatīšana attiecībā uz Direktīvas 2008/98/EK par atkritumiem (Atkritumu pamatdirektīva) III pielikumu, kurā noteiktas atkritumu īpašības, kas padara tos bīstamus. Minētās pārskatīšanas galvenais mērķis bija pielāgot atkritumu īpašības tehnikas un zinātnes attīstībai un iespēju robežās saskaņot bīstamo atkritumu identifikāciju ar kritērijiem, kas paredzēti Regulā (EK) Nr. 1272/2008 par vielu un maisījumu klasificēšanu, marķēšanu un iepakošanu (CLP regula).
            
            
               Vienīgā bīstamā īpašība, kas pārskatīšanā netika grozīta, bija bīstamā īpašība HP 14 (“Ekotoksisks”), jo tika uzskatīts, ka zināšanu bāze minētās īpašības novērtēšanai vēl būtu jāpaplašina. 
            
            
               Šobrīd saistībā ar ekotoskiskuma novērtēšanu pastāv juridisks vakuums: Atkritumu pamatdirektīvas III pielikuma piezīmē teikts, ka bīstamības apzīmējumu HP 14 piešķir, pamatojoties uz kritērijiem, kas noteikti VI pielikumā Padomes Direktīvā 67/548/EEK, kura tika atcelta no 2015. gada 1. jūnija.
            
            
               Lai novērstu šo juridisko vakuumu un saskaņotības trūkumu saistībā ar bīstamo īpašību HP 14 “Ekotoksisks”, Komisija iesniedza regulas projektu balsošanai komitejā, kas izveidota saskaņā ar Atkritumu pamatdirektīvas 39. pantu. Komiteja 2016. gada 25. oktobra sanāksmē nesniedza labvēlīgu atzinumu par šo regulas projektu. 
            
            
               Komiteja pauda šādas bažas: (1) jāprecizē, ka dalībvalstis aizvien var piemērot testa metodes ekotoksiskuma novērtēšanai, un (2) pastāv iespējamība, ka Komisijas izraudzītā aprēķinu formula varētu izraisīt dažu atkritumu veidu pārklasifikāciju no nebīstamiem uz bīstamiem atkritumiem, un tam atkritumu pieaugošo apsaimniekošanas izmaksu dēļ būtu negatīva ietekme uz minēto atkritumu otrreizējo pārstrādi. Šajā sakarā minētie atkritumu veidi bija sadedzināšanas smagie pelni un sasmalcināšanas atliekas.
            
            
               Tādējādi saskaņā ar procedūru, kas noteikta Padomes Lēmuma 1999/468/EK 5. a pantā, Padomei iesniedz un Eiropas Parlamentam nosūta priekšlikumu Padomes regulai.
            
            
            
               2017/0010 (NLE)
            
            
               Priekšlikums
            
            
               PADOMES REGULA,
            
            
               ar ko attiecībā uz bīstamo īpašību HP 14 (“Ekotoksisks”) groza Eiropas Parlamenta un Padomes Direktīvas 2008/98/EK III pielikumu 
            
            
               (Dokuments attiecas uz EEZ)
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Eiropas Parlamenta un Padomes 2008. gada 19. novembra Direktīvu 2008/98/EK par atkritumiem un par dažu direktīvu atcelšanu
                  1
                un jo īpaši tās 38. panta 2. punktu, 
            
            
               tā kā:
            
            
               (1)Direktīvas 2008/98/EK III pielikumā ir uzskaitītas atkritumu īpašības, kas padara tos bīstamus.
            
            
               (2)Direktīva 2008/98/EK nosaka, ka atkritumu klasificēšana par bīstamiem būtu cita starpā jāpamato ar Savienības tiesību aktiem par ķīmiskām vielām, it īpaši saistībā ar maisījumu klasificēšanu par bīstamiem, ieskaitot šim nolūkam izmantojamās robežkoncentrācijas. Lai veicinātu atkritumu saskaņotu klasifikāciju un nodrošinātu, ka Savienībā tiek saskaņoti noteiktas atkritumu bīstamās īpašības, ar Komisijas Lēmumu 2000/532/EK
                  2
                izveidoja sarakstu, kurā uzskaitīti atkritumu veidi.
            
         
         
            
               (3)Direktīvas 2008/98/EK III pielikums paredz, ka bīstamo īpašību HP 14 (“Ekotoksisks”) piešķir, pamatojoties uz Padomes Direktīvas 67/548/EEK
                  3
                VI pielikumā noteiktajiem kritērijiem.
            
            
               (4)No 2015. gada 1. jūnija Direktīva 67/548/EEK tika atcelta un aizstāta ar Eiropas Parlamenta un Padomes Regulu (EK) Nr. 1272/2008
                  4
               . Tomēr minēto direktīvu var piemērot dažiem maisījumiem līdz 2017. gada 1. jūnijam, ja tie ir klasificēti, marķēti un iepakoti saskaņā ar Eiropas Parlamenta un Padomes Direktīvu 1999/45/EK
                  5
                un laisti tirgū pirms 2015. gada 1. jūnija.
            
            
               (5)Direktīvas 2008/98/EK III pielikumu aizstāja ar Komisijas Regulu (ES) Nr. 1357/2014
                  6
               , lai bīstamo īpašību definīcijas pēc vajadzības saskaņotu ar Regulu (EK) Nr. 1272/2008 un atsauces uz Direktīvu 67/548/EEK aizstātu ar atsaucēm uz Regulu (EK) Nr. 1272/2008.  
            
            
               (6)Ar Regulu (ES) Nr. 1357/2014 bīstamās īpašības HP 14 (“Ekotoksisks”) definīciju negrozīja, jo bija nepieciešams papildu pētījums, lai nodrošinātu, ka tiek iegūta pilnīga un reprezentatīva informācija par iespējamo ietekmi, ko radītu bīstamās īpašības HP 14 (“Ekotoksisks”) novērtējuma saskaņošana ar Regulā (EK) Nr. 1272/2008 izklāstītajiem kritērijiem. Tā kā minētais pētījums ir pabeigts, tā ieteikumus ir lietderīgi iekļaut bīstamās īpašības HP 14 (“Ekotoksisks”) novērtējumā attiecībā uz atkritumiem, kas minēti Direktīvas 2008/98/EK III pielikumā, un minēto novērtējumu iespēju robežās saskaņot ar kritērijiem, kuri ķīmisko vielu ekotoksiskuma novērtēšanai izklāstīti Regulā (EK) Nr. 1272/2008. Ar aprēķinu formulām nosakot atkritumu bīstamības klasifikāciju attiecībā uz bīstamo īpašību HP 14 (“Ekotoksisks”), būtu jāpiemēro vispārīgas robežvērtības, kas noteiktas Regulā (EK) Nr. 1272/2008. 
            
            
               (7)Kad tiek veikts tests, kurā novērtē atkritumu bīstamo īpašību HP 14 (“Ekotoksisks”), ir lietderīgi izmantot attiecīgās metodes, kas paredzētas Komisijas Regulā (EK) Nr. 440/2008
                  7
               , vai kādas citas starptautiski atzītas testēšanas metodes un vadlīnijas. Lēmumā 2000/532/EK paredzēts, ka tad, ja atkritumu bīstamā īpašība ir novērtēta, veicot testu un izmantojot bīstamo vielu koncentrācijas, kas norādītas Direktīvas 2008/98/EK III pielikumā, noteicošie ir testa rezultāti. Turklāt būtu jāņem vērā Regulas (EK) Nr. 1272/2008 12. pants, jo īpaši 12. panta b) punkts, un tā piemērošanas metodika.
            
            
               (8)Ir lietderīgi paredzēt uzņēmumiem un kompetentajām iestādēm pietiekami daudz laika, kurā pielāgoties jaunajām prasībām. 
            
            
               (9)Direktīvas 2008/98/EK 39. pantā minētā komiteja nav sniegusi atzinumu par šajā regulā paredzētajiem pasākumiem. Tādēļ šos pasākumu būtu jāpieņem Padomei atbilstoši Padomes Lēmuma 1999/468/EK
                  8
                5.a panta 4. punktam,
            
            
               IR PIEŅĒMUSI ŠO REGULU.
            
            
               1. pants
            
            
               Direktīvas 2008/98/EK III pielikumu groza šādi:
            
            
               1)
                     ierakstu attiecībā uz HP 14 “Ekotoksisks” aizstāj ar šādu:
            
            
               “H 14 “Ekotoksisks”: atkritumi, kas rada vai var radīt tūlītēju vai kavētu apdraudējumu vienam vai vairākiem vides elementiem.
            
            
               Atkritumus klasificē par bīstamiem ar HP 14, ja tie atbilst kādam no turpmāk minētajiem nosacījumiem. 
            
            
               –Atkritumi satur vielu, kas klasificēta kā ozona slāni noārdoša viela un kam saskaņā ar Eiropas Parlamenta un Padomes Regulu (EK) Nr. 1272/2008* piešķirts bīstamības apzīmējuma kods H420, un šādas vielas koncentrācija ir vienāda ar vai lielāka par robežkoncentrāciju 0,1 %. 
            
            
               [ c(H420) ≥ 0,1 % ] 
            
            
               –Atkritumi satur vienu vai vairākas vielas, kas klasificētas kategorijā “akūts ūdens vidē” un kam saskaņā ar Regulu (EK) Nr. 1272/2008 piešķirts bīstamības apzīmējuma kods H400, un šādu vielu koncentrāciju summa ir vienāda ar vai lielāka par robežkoncentrāciju 25 %. Šādām vielām piemēro robežvērtību 0,1 %.
            
            
               [ ∑ c (H400) ≥ 25 % ]
            
            
               –Atkritumi satur vienu vai vairākas vielas, kas klasificētas kategorijā “hronisks ūdens vidē 1”, “hronisks ūdens vidē 2” vai “hronisks ūdens vidē 3” un kam saskaņā ar Regulu (EK) Nr. 1272/2008 piešķirts(-i) bīstamības apzīmējuma kods(-i) H410, H411 vai H412, un visu kategorijā “hronisks ūdens vidē 1” (H410) klasificēto vielu koncentrāciju summa, reizināta ar 100, plus visu kategorijā “hronisks ūdens vidē 2” (H411) klasificēto vielu koncentrāciju summa, reizināta ar 10, plus visu kategorijā “hronisks ūdens vidē 3” (H412) klasificēto vielu koncentrāciju summa ir vienāda ar vai lielāka par robežkoncentrāciju 25 %. Vielām, kas klasificētas kā H410, piemēro robežvērtību 0,1 %, savukārt vielām, kas klasificētas kā H411 vai H412, piemēro robežvērtību 1 %.
            
            
               [ 100 x ∑c (H410)) + 10 x ∑c (H411) + ∑c (H412) ≥ 25 % ]
            
            
               –Atkritumi satur vienu vai vairākas vielas, kas klasificētas kategorijā “hronisks ūdens vidē 1”, “hronisks ūdens vidē 2”, “hronisks ūdens vidē 3” vai “hronisks ūdens vidē 4” un kam saskaņā ar Regulu (EK) Nr. 1272/2008 piešķirts(-i) bīstamības apzīmējuma kods(-i) H410, H411, H412 vai 413, un visu kategorijā “hronisks ūdens vidē” klasificēto vielu koncentrāciju summa ir vienāda ar vai lielāka par robežkoncentrāciju 25 %. Vielām, kas klasificētas kā H410, piemēro robežvērtību 0,1 %, savukārt vielām, kas klasificētas kā H411, H12 vai H413, piemēro robežvērtību 1 %.
            
         
         
            
               [ ∑ c H410 + ∑ c H411 + ∑ c H412 + ∑ c H413 ≥ 25 % ],
            
            
               kur: ∑ = summa un c = vielu koncentrācija.
            
            
               ___________________________________
            
            
               *
                     Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).”;
            
            
            
               2)
                     piezīmi pēc ieraksta par HP 15 svītro. 
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 
            
            
               To sāk piemērot 12 mēnešus pēc publicēšanas datuma OV.
            
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 312, 22.11.2008., 3. lpp. 
               
               
                  
                     (2)
                  Komisijas 2000. gada 3. maija Lēmums 2000/532/EK, ar ko aizstāj Lēmumu 94/3/EK, ar kuru izveidots atkritumu saraksts saskaņā ar 1. panta a) punktu Padomes Direktīvā 75/442/EEK par atkritumiem, un Padomes Lēmumu 94/904/EK, ar kuru izveidots bīstamo atkritumu saraksts saskaņā ar 1. panta 4. punktu Padomes Direktīvā 91/689/EEK par bīstamajiem atkritumiem (OV L 226, 6.9.2000., 3. lpp.).
               
               
                  
                     (3)
                  Padomes 1967. gada 27. jūnija Direktīva 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (OV 196, 16.8.1967., 1. lpp.).
               
               
                  
                     (4)
                  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).
               
               
                  
                     (5)
                  Eiropas Parlamenta un Padomes 1999. gada 31. maija Direktīva 1999/45/EK par dalībvalstu normatīvo un administratīvo aktu tuvināšanu jautājumos, kas attiecas uz bīstamu preparātu klasifikāciju, iepakošanu un marķēšanu (OV L 200, 30.7.1999., 1. lpp.).
               
               
                  
                     (6)
                  Komisijas 2014. gada 18. decembra Regula (ES) Nr. 1357/2014, ar ko aizstāj III pielikumu Eiropas Parlamenta un Padomes Direktīvai 2008/98/EK par atkritumiem un par dažu direktīvu atcelšanu (OV L 365, 19.12.2014., 89. lpp.).
               
               
                  
                     (7)
                  Komisijas 2008. gada 30. maija Regula (EK) Nr. 440/2008 par testēšanas metožu noteikšanu saskaņā ar Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 142, 31.5.2008., 1. lpp.).
               
               
                  
                     (8)
                  Padomes 1999. gada 28. jūnija Lēmums 1999/468/EK, ar ko nosaka Komisijai piešķirto ieviešanas pilnvaru īstenošanas kārtību (OV L 184, 17.7.1999., 23. lpp.).